paragraph_text: Potres u L'Aquili 2009. označava potres magnitude 6,3 koji se zbio u srednjotalijanskoj regiji Abruzzo 6. travnja 2009. godine. Potresu su prethodile serije od stotinjak manjih podrhtavanja koja su započela u siječnju 2009. godine, a uključivala su i jedan potres magnitude 4,0 koji se dogodio 30. ožujka. Glavnina štete nastala je u srednjovjekovnom gradu L'Aquili. U potresu je poginulo oko 300 ljudi što potres čini najsmrtonosnijim potresom u Italiji u gotovo 30 godina.